# การลูกเสือ

ตราของการลูกเสือ
**การลูกเสือ** (อังกฤษ: *scouting*) ได้อุบัติขึ้นเป็นแห่งแรกของโลก โดยโรเบิร์ต เบเดน โพเอลล์ บารอนที่ 1 เบเดน โพเอลล์ (Robert Baden-Powell, 1st Baron Baden-Powell) หรือ "บี-พี" (B-P) ที่สหราชอาณาจักร เมื่อ ค.ศ. 1907 สืบเนื่องจากการรบในสงครามบัวร์ (Boer war) ในการรักษาเมืองมาฟิคิง (Mafeking) ที่แอฟริกาใต้ในปี 1901 ซึ่งบี-พี ได้ตั้งกองทหารเด็กให้ช่วยสอดแนมการรบ จนรบชนะข้าศึกเมื่อกลับไปสหราชอาณาจักร ในปี 1907 จึงได้ทดลองนำเด็กชาย 20 คน ไปอยู่ค่ายพักแรมที่เกาะคบราวน์ซี (Blacksea Islands) ซึ่งได้ผลดีตามที่คาดหมายไว้ใน ค.ศ. 1908 บี-พี จึงได้ตั้งกองลูกเสือขึ้นเป็นครั้งแรกของโลก ที่สหราชอาณาจักร

## ประวัติลูกเสือ

การลูกเสือเกิดขึ้นในสหราชอาณาจักรเป็นแห่งแรกในโลก เมื่อ พ.ศ. 2451 โดยพลโท ลอร์ด เบเดน เพาเวลล์ (Lord Baden Powell) หรือ B-P มูลเหตุจูงใจที่ตั้งกองลูกเสือขึ้นมาก็คือ ท่านไปรับราชการทหารโดยไปรักษาเมืองแมฟิคิง (Mafeking) อันเป็นเมืองขึ้นของสหราชอาณาจักรในสหภาพแอฟริกาใต้ ขณะนั้นเกิดสงครามบัวร์ (Boer)

ในการผจญศึกใหญ่คราวนั้น ท่านได้ฝึกเด็กขึ้นหน่วยหนึ่ง เพื่อช่วยราชการสงคราม เช่น เป็นผู้สื่อข่าว สอดแนม รักษาความสงบเรียบร้อยภายใน รับใช้ในการงานต่าง ๆ เช่น ทำครัวเป็นต้น ปรากฏว่าได้ผลดีมาก เพราะเด็กที่ได้รับการฝึกเหล่านั้นสามารถปฏิบัติหน้าที่ที่ใช้รับมอบหมายได้อย่างเข้มแข็งว่องไว ได้ผลดีไม่แพ้ผู้ใหญ่และบางอย่างกลับทำได้ดีกว่าผู้ใหญ่เสียอีก

เมื่อท่านกลับจากราชการสงครามเมืองมาฟฟิคิงแล้ว ท่านได้ร่างโครงการอบรมเด็กขึ้น มีหลักการคล้ายลูกเสือในปัจจุบัน ต่อมาในปี พ.ศ. 2450 ท่านได้ทดลองตั้ง Boy Scout ขึ้นเป็นกองแรกที่ เกาะบราวน์ซี ไอแลนด์ (Brown Sea Island) โดยเกลี้ยกล่อมเด็กที่เที่ยวเตร่อยู่ในที่ต่าง ๆ มาอบรมแล้วท่านได้คอยคุมการฝึกตามโครงการด้วยตนเอง และได้ผลดีสมความมุ่งหมายทุกประการจึงทำให้เกิดความบันดาลใจ ในอันที่จะขยายกิจการให้กว้างขวางออกไปในวันข้างหน้า

พอถึงปี พ.ศ. 2455 รัฐบาลสหราชอาณาจักรได้ประกาศรับรองฐานะของลูกเสือเป็นทางการพร้อมกับออกกฎหมายคุ้มครองให้ด้วย จากนั้นการลูกเสือของบริติชก็เจริญแพร่หลายออกไปเป็นลำดับมา

คติพจน์ที่ท่านลอร์ดบาเดนเพาเวลล์ได้ให้ไว้แก่ลูกเสือก็คือ BE PREPARED (จงเตรียมพร้อม)

หนังสือ Scouting for boys พิมพ์ออกจำหน่ายทั้งหมด 6 เล่มและประเทศต่าง ๆ ที่มีกิจการ Scout ก็มักเคยพิมพ์ออกเผยแพร่สำหรับผู้ที่สนใจรวมทั้งประเทศไทยด้วย

ต่อมา พลโท โรเบิร์ต เบเดน โพเอลล์ ได้รับการแต่งตั้งให้เป็น บารอน ซึ่งบรรดาศักดิ์นี้พระราชทานโดยสมเด็จพระเจ้าจอร์จ ที่ 5 แห่งสหราชอาณาจักร ในปี พ.ศ. 2472 ทำให้เขาเป็นสมาชิกสภาขุนนาง ซึ่งตามประเพณีของบริติชผู้ที่ได้รับพระราชทานบรรดาศักดิ์ ตั้งแต่บารอนขึ้นไป จะต้องมีชื่อสถานที่ต่อท้าย ซึ่งเขาเลือกเอา กิลเวลล์ (Gil Well Park) ที่เป็นชื่อของศูนย์ฝึกอบรมผู้บังคับบัญชาลูกเสือนานาชาติ ทำให้เขาได้ชื่อตามบรรดาศักดิ์ว่า บารอน เบเดน โพเอลล์ แห่ง กิลเวลล์ แต่คนทั่วไปมักนิยมเรียก ลอร์ด เบเดน โพเอลล์ ในการชุมนุม Scout ครั้งแรกของโลกในปี พ.ศ. 2463 ที่ประชุมผู้แทน Scout จากประเทศต่าง ๆ ก็ประกาศให้เขาเป็นประมุขของ Scout ตลอดกาล และทุกคนเรียกท่านอย่างย่อ ๆ ว่า B-P

ลอร์ด เบเดน โพเอลล์ (บี.พี.) ชาวบริติช สหราชอาณาจักร (เกิด 22 กุมภาพันธ์ ค.ศ. 1857) ในวัยเด็กโพเอลล์ ชอบท่องเที่ยวพักแรม จึงรักธรรมชาติ ชอบร้องเพลง และมีความรู้ในการใช้แผนที่เป็นอย่างดี เมื่ออายุ 19 ปี ได้รับราชการทหารเป็นร้อยตรี ไปประจำการ ณ อาณานิคมบริติชราชและแอฟริกา โพเอลล์เป็นทหาร มีเงินเดือนน้อยจึงรู้จักใช้จ่ายอย่างประหยัด เข้มแข็งและอดทน หลังจากปลดประจำการแล้ว ได้นำประสบการณ์ตอนเป็นทหาร เช่น การฝึกสอนเด็ก ๆ ให้รู้จักทำหน้าที่เป็นผู้สื่อข่าว และเป็นผู้บำเพ็ญประโยชน์ มาพัฒนาแนวคิดเป็นขบวนการลูกเสือ โดยในปี 1907 โพเอลล์ได้รวบรวมเด็ก 20 คน ให้ไปอยู่กับเขาที่เกาะบราวน์ซี ในช่องแคบอังกฤษ ซึ่งนับเป็นการพักแรมครั้งแรกของลูกเสือ และต่อมาได้มีการก่อตั้งกองลูกเสือขึ้นอย่างจริงจัง โพเอลล์ใช้ชีวิตในบั้นปลายอยู่ที่เคนยา แอฟริกาในช่วงอายุ 80 ปี และเสียชีวิต เมื่อวันที่ 8 มกราคม ค.ศ. 1942 ที่บริติชเคนยา

### ลูกเสือสมุทร

แวริงตัน เบเดน-โพเอลล์ (WARINGTON BADEN-POWELL) เป็นชาวอังกฤษ เกิดในกรุงลอนดอนบิดาท่านชื่อ ศาสตราจารย์ เรเวอร์เรน เอช.จี. เบเดน-โพเอลล์ (REVEREND H.G. BADEN-POWELL) แวริงตัน เป็นพี่ชายต่างมารดากับ ลอร์ด เบเดน-โพเอลล์ มีความใกล้ชิดสนิทสนมกับ บี-พี เป็นพิเศษ ฉะนั้นในโอกาสปิดภาคเรียน บี-พี จะติดตามแวริงตัน และพี่ชายใหญ่อีก 1 คน ไปเดินทางไกลและพักแรมทั้ง 3 คน มีนิสัยรักการผจญภัย ชอบแล่นเรือใบ ได้พยายามรวบรวมเงินร่วมทุนกันซื้อเรือใบที่ใช้แล้วมาซ่อมแซมให้ดีขึ้น สำหรับแล่นเที่ยวไปตามชายฝั่งเกาะอังกฤษ ต่อมาได้เปลี่ยนเรือใบให้ลำใหญ่ขึ้น สามารถแล่นจากเกาะอังกฤษข้ามทะเลเหนือไปถึงประเทศนอร์เวย์ ถ้ามีเวลาน้อยตามปกติจะพายเรือแคนนูไปตามลำน้ำเทมส์จนถึงแม่น้ำเอวอน บางวันเลยไปถึงแม่น้ำไวท์ซึ่งอยู่ในแคว้นเวลล์ ด้วยประสบการณ์นี้ได้ช่วยสร้างความชื่นชอบและเห็นคุณค่าของการเดินเรือให้กับ บี-พี เป็นอย่างมาก

แวริงตัน มีอาชีพเป็นกะลาสีเรือ และเป็นผู้ชี้แนะแนวทางการศึกษาแก่ บี-พี เมื่อ บี-พี เรียนจบม.ปลาย (HIGH SCHOOL) จากโรงเรียนชาร์เตอร์เฮาส์ (CHARTER HOUSE SCHOOL) แล้วได้ไปสอบเรียนต่อที่มหาวิทยาลัยออกซ์ฟอร์ด (OXFORD UNIVERSITY) ถึง 2 ครั้ง แต่สอบไม่ได้ แวริงตัน จึงให้ข้อคิดว่าลักษณะอย่างนี้น่าจะไปเรียนทางทหาร ซึ่ง บี-พี ก็ปฏิบัติตามโดยไปสอบเข้าเป็นทหารบกโดยตรงสอบได้ที่ 4 ในเหล่าทหารราบ และได้ที่ 2 ในเหล่าทหารม้า บี-พี เลือกเหล่าทหารม้า จึงได้รับการแต่งตั้งยศเป็นร้อยตรีทันที เมื่อมีอายุ 19 ปี จากนั้นถูกสั่งให้ไปประจำการที่ประเทศอินเดียและประเทศแอฟริกาผ่านการทำศึกหลายครั้ง ได้รับประสบการณ์จากชนพื้นเมืองมากมาย มีชื่อเสียงในการฝึกทหารใหม่และเยาวชน หลังจากได้รับยศเป็นพลโทและเลือกที่จะเกษียณอายุราชการเพื่อทำการก่อตั้งขบวนการลูกเสือ

หลังจากนั้น ใน พ.ศ. 2450 (ค.ศ. 1907) บี-พี ได้ทดลองนำเด็กชาย จำนวน 20 คน ไปอยู่ค่ายพักแรมที่เกาะบราวน์ซี และเขียนคู่มือการฝึกอบรมขึ้น ชื่อว่า “**SCOUTING FOR BOYS**” เมื่อ พ.ศ. 2451 (ค.ศ. 1908) ได้รับความสำเร็จเป็นอย่างมาก บี-พี จึงมีความคิดว่าเด็กจะได้รับประโยชน์เป็นอย่างยิ่งถ้าการลูกเสือช่วยฝึกให้เขาได้เรียนรู้เรื่องกิจกรรมทางน้ำด้วย บี-พี จึงไปขอความร่วมมือจากแวริงตัน และได้ร่วมมือกันฝึกกิจกรรมทางน้ำให้แก่ลูกเสือจนได้ชื่อว่า เป็นบิดาแห่งลูกเสือสมุทร
พ.ศ. 2453 (ค.ศ. 1910) แวริงตัน ประสบความสำเร็จยิ่งใหญ่ในการฝึกอบรมเรื่อง “**วิชาการเรือ**” (SEAMANSHIP) จึงได้เขียนคู่มือการลูกเสือสมุทรสำหรับเด็กชาย (SEA SCOUTING FOR BOYS) และได้ตั้งกองลูกเสือสมุทรในประเทศอังกฤษขึ้นเป็นครั้งแรก โดยเน้นหนักเรื่องการเป็นยามชายฝั่งทะเล (COAST WATCHING) และแพร่หลายไปในหลายประเทศ

พ.ศ. 2457-2461 (ค.ศ. 1914-1918) เกิดสงครามโลก ครั้งที่ 1 ขึ้น ลูกเสือสมุทรอังกฤษมีส่วนช่วยเหลือกองทัพเรือเป็นอย่างมาก จากสถิติมีลูกเสือของอังกฤษเข้าช่วยงานสงครามโลก ครั้งที่ 1 นี้ถึง 15,000 คน และเสียชีวิตประมาณ 10,000 คน ได้รับเหรียญกล้าหาญถึง 11 คน

พ.ศ. 2466 (ค.ศ. 1923) แวริงตัน ถึงแก่กรรม แต่กิจการลูกเสือสมุทรแพร่หลายขึ้นทุกปีเพราะได้รับการสนับสนุนจาก “**ราชสมาคมเรือแคนนูของอังกฤษ**” พ.ศ. 2472 (ค.ศ. 1929)) มีการชุมนุมลูกเสือโลก ครั้งที่ 3 ในประเทศอังกฤษ ลูกเสือสมุทรจากประเทศฮังการี ได้จัดนิทรรศการเรือแคนนูแบบคยัค (KAYAK) ทำให้การลูกเสือสมุทรตื่นตัวและสร้างเรือเป็นการใหญ่โดยเฉพาะเรือเล็กและเรือใบ จึงมีการแข่งขันกันทุกปี

### ลูกเสืออากาศ

ลูกเสืออากาศ คือสมาชิกขององค์การลูกเสือโลกเช่นเดียวกับลูกเสือประเภทอื่น ๆ เพียงแต่เป็นสาขาที่แยกออกมาเฉพาะทางเท่านั้น ลูกเสืออากาศอาจมีเครื่องแบบและเครื่องหมายประกอบเครื่องแบบแตกต่างจากลูกเสือทั่วไปบ้าง แต่ปกติแล้วลูกเสืออากาศจะเรียนรู้พื้นฐานวิชาการลูกเสือเช่นเดียวกับลูกเสือทั่วไป โดยจะมีส่วนเพิ่มเติมการฝึกอบรมด้านการบินและกิจกรรมเชิงอากาศที่เสริมเข้ามา

กิจกรรมเชิงอากาศส่วนใหญ่จะเป็นกิจกรรมภาคพื้น เช่น การเยี่ยมชมพิพิธภัณฑ์กองทัพอากาศท่าอากาศยาน การบินเครื่องบินวิทยุบังคับ การสร้างอากาศยานจำลอง และการอยู่ค่ายพักแรมในสนามบินในส่วนของภาคอากาศอาจมีกิจกรรมต่าง ๆ เช่น การโดดร่ม ขับเครื่องบินเบา เฮลิคอปเตอร์ เครื่องร่อน หรือบอลลูนอากาศร้อน ทั้งนี้ กิจกรรมอาจแตกต่างกันไปบ้าง ขึ้นอยู่กับวัยของลูกเสือหรือความสะดวกของกองลูกเสือเป็นหลัก

กิจกรรมการบินเข้ามาสู่วงการลูกเสือตั้งแต่ใน พ.ศ. 2473 (ค.ศ. 1930) โดย พันตรี เบเดน เอฟ.เอส. เบเดน-โพเอลล์ น้องชายคนสุดท้องของ ลอร์ด โรเบิร์ท เบเดน-โพเอลล์ ผู้ให้กำเนิดลูกเสือโลก ซึ่งเป็นผู้ที่ให้ความสนใจกิจกรรมการบินอย่างมาก เป็นผู้ริเริ่มนำกิจกรรมนี้เข้ามาในวงการลูกเสือ ต่อมาไม่นานกองลูกเสือต่าง ๆ ในประเทศอังกฤษซึ่งมีที่ตั้งอยู่ในบริเวณใกล้เคียง สนามบินและสโมสรเครื่องร่อน ก็เริ่มบรรจุกิจกรรมการบินเข้าไว้ในโครงการฝึกอบรมลูกเสือ โดยสำนักงานใหญ่คณะลูกเสือแห่งชาติของอังกฤษเป็นผู้ผลิตเอกสารคู่มือเล่มเล็ก ๆ สำหรับลูกเสืออากาศ ชื่อ “**Air Scouting**” ออกมาแจกจ่าย

อาจกล่าวได้ว่า สงครามโลกครั้งที่ 2 เป็นแรงผลักดันสำคัญทำให้เกิดลูกเสืออากาศขึ้นอย่างเป็นทางการ เนื่องจากระหว่างสงครามนั่นเองที่รัฐบาลได้จัดตั้งยุวชนทหารอากาศขึ้น (Air Training Corps) เพื่อเผยแพร่ความสนใจในเรื่องของการบินให้แก่เยาวชนอายุตั้งแต่ 16 ปีขึ้นไป

ในเดือนพฤศจิกายน พ.ศ. 2483 (ค.ศ. 1940) สภากรรมการฯ ของสมาคมลูกเสือยอมรับหลักการในการรับรองลูกเสืออากาศอย่างเต็มที่ เพื่อสนองตอบความต้องการของเด็กที่มีอายุน้อยกว่า 16 ปี ซึ่งไม่สามารถสมัครเข้าร่วมกับยุวชนทหารอากาศได้

ในที่สุดลูกเสืออากาศก็ตั้งขึ้นอย่างเป็นทางการเมื่อมกราคม พ.ศ. 2484 (ค.ศ. 1941) ปฏิกิริยาต่อมาเป็นไปอย่างรวดเร็วและกระตือรือร้น กองและหมู่ลูกเสืออากาศซึ่งได้จัดตั้งขึ้นในส่วนต่าง ๆ ของประเทศอังกฤษ พากันแสดงความต้องการอย่างมากในด้านเอกสารและคำแนะนำต่าง ๆ การรับสมัครสมาชิกใหม่ได้รับผลกระทบบ้างเล็กน้อยในเรื่องของเครื่องแบบซึ่งมีอยู่อย่างจำกัด ทั้งนี้ เนื่องมาจากการปันส่วนผ้าในระหว่างสงคราม แต่การเผยแพร่เครื่องแบบพิเศษซึ่งเพิ่งมีขึ้นนี้ แม้จะมีปัญหาอยู่บ้างแต่ก็ไม่ได้เป็นอุปสรรคมากนัก นอกจากนี้ยังนับเป็นครั้งแรกที่มีการนำเอาหมวกทรงอ่อน (Beret) เข้ามาแทนที่หมวกลูกเสือปีกกว้างแบบดั้งเดิมอีกด้วย

การลูกเสืออากาศขึ้นมาจนถึงจุดที่มีจำนวนลูกเสือสูงสุด ใน พ.ศ. 2487 (ค.ศ. 1944) ในปีถัดมาหลังจากสงครามโลกสงบ จำนวนลูกเสือเริ่มลดน้อยลงแต่ผู้ที่ยังคงอยู่ก็มิได้ลดความสนใจลงเลย

ในเดือนตุลาคม พ.ศ. 2486 (ค.ศ. 1943) การเจรจากับกองทัพอากาศเป็นผลสำเร็จ ทำให้เกิดเงื่อนไขขึ้นข้อหนึ่งคือ กองทัพอากาศจะให้การรับรองแก่กองลูกเสืออากาศ สมาชิกของกองลูกเสือที่ได้รับการรับรองจะได้รับอนุญาตให้ประดับเครื่องหมายพิเศษ และสามารถใช้ประโยชน์จากสิ่งอำนวยความสะดวกต่าง ๆ ของกองทัพอากาศ นอกจากนี้สำหรับลูกเสืออากาศที่ผ่านมาตรฐานการฝึกตามที่กำหนดไว้ก็ยังมีโอกาสได้รับประสบการณ์ในการบินด้วยอากาศยานทหารอีกด้วย

ในตอนแรกเครื่องหมายซึ่งมอบแก่กองลูกเสือที่ได้รับการรับรองจากกองทัพอากาศ มีลักษณะเด่นเป็นรูปนกอัลบาทรอสสีทอง เหนือรูปวงกลม ตัดกับพื้นหลังสีฟ้า เครื่องหมายนี้ปรับปรุงใน พ.ศ. 2510 (ค.ศ. 1967) โดยบรรจุเครื่องหมายทรงกลมของกองทัพอากาศประกอบกับหัวลูกศรสีทองตรงกลางในพื้นสีน้ำเงิน

ระยะเริ่มต้น กองลูกเสือบางกองที่เข้มแข็งจะแสดงคุณวุฒิเพื่อขอรับการรับรองจากกองทัพอากาศ การรับรองของกองทัพอากาศนี้จึงกลายเป็นสิ่งผลักดันเร่งเร้าไปในตัว ดังนั้น ใน พ.ศ. 2498 (ค.ศ. 1955) จึงมีกองลูกเสือเกือบ 40 กอง ที่ได้รับการรับรองจากกองทัพอากาศใน พ.ศ. 2498 (ค.ศ. 1955) เริ่มต้นนำหลักสูตรเครื่องร่อนเข้ามาใช้ในการฝึกอบรมลูกเสืออากาศ

ใน พ.ศ. 2502 (ค.ศ. 1959) ซื้อเครื่องร่อนสองที่นั่งเป็นของสมาคมเอง

ประมาณ พ.ศ. 2521 (ค.ศ. 1978) สมาคมลูกเสืออากาศตั้งศูนย์กิจกรรมทางอากาศขึ้นที่ลาชาม (Lasham) ในแฮมเชอร์ (Hamshire) อย่างไรก็ตามความต้องการสิ่งอำนวยความสะดวกสำหรับวัตถุประสงค์อื่น ๆ ทางการบิน ณ สนามบินแห่งนี้นับวันจะมีเพิ่มมากขึ้น เป็นเหตุให้สนามบินแห่งนี้มีความเหมาะสมกับการลูกเสืออากาศน้อยลงทุกที และในที่สุดศูนย์กิจกรรมทางอากาศก็ปิดตัวลง

ทุกวันนี้การฝึกอบรมลูกเสืออากาศทางภาคทฤษฎีนั้น จำเป็นอย่างยิ่งที่จะต้องพึ่งพาอาศัยผู้ฝึกสอน ผู้มีคุณวุฒิเหมาะสมเท่าที่จะหาได้ในท้องถิ่น ส่วนการฝึกฝนเพื่อหาประสบการณ์การบิน กองลูกเสือก็ต้องพึ่งความช่วยเหลือและการสนับสนุนจากสโมสรการบินและเครื่องร่อนในท้องถิ่นด้วยเช่นกัน ซึ่งก็ได้รับความร่วมมือเป็นอย่างดี

ปัจจุบันลูกเสืออากาศก่อตั้งมาแล้ว 71 ปี นับถึง พ.ศ. 2555 ในประเทศสหราชอาณาจักรฯ มีกองลูกเสืออากาศประมาณ 115 กอง และกิจการลูกเสืออากาศได้แพร่หลายไปสู่ประเทศต่าง ๆ ทั่วโลก อาทิ เช่น ออสเตรเลีย บังคลาเทศ เบลเยียม บราซิล ชิลี โคลอมเบีย ไซปรัส อียิปต์ ฝรั่งเศส กรีซ ฮ่องกง อินโดนีเซีย ไอร์แลนด์ มาเลเซีย เนเธอร์แลนด์ ปารากวัย เปรู โปแลนด์ แอฟริกาใต้ สเปน ซูดาน อังกฤษ สหรัฐอเมริกา และประเทศไทย

## ลูกเสือในประเทศไทย

พระบาทสมเด็จพระมงกุฎเกล้าเจ้าอยู่หัว ได้ทรงพระราชทานกำเนิดลูกเสือไทยขึ้นเมื่อวันที่ 1 กรกฎาคม พ.ศ. 2454 (ค.ศ. 1911) โดยทรงตั้งกองลูกเสือกองแรกขึ้นที่โรงเรียนมหาดเล็กหลวง (วชิราวุธวิทยาลัย ในปัจจุบัน) และจัดตั้งกองลูกเสือตามโรงเรียนต่าง ๆ ให้กำหนดข้อบังคับลักษณะปกครองลูกเสือขึ้น รวมทั้งพระราชทาน คำขวัญให้ลูกเสือว่า “เสียชีพ อย่าเสียสัตย์”

กิจการลูกเสือในประเทศไทยยังคงได้รับการสืบสานให้เจริญก้าวหน้ามาโดยลำดับนับจนปัจจุบัน โดยมี พระบาทสมเด็จพระวชิรเกล้าเจ้าอยู่หัว ทรงเป็นประมุขคณะลูกเสือแห่งชาติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สมเด็จเจ้าฟ้าฯ กรมพระศรีสวางควัฒน วรขัตติยราชนารี และ พระเจ้าวรวงศ์เธอ พระองค์เจ้าโสมสวลี กรมหมื่นสุทธนารีนาถ ทรงเป็นองค์อุปถัมภ์คณะลูกเสือแห่งชาติ

ลูกเสือ คือ เยาวชนชายและหญิงอายุระหว่าง 6 – 25 ปี (25 ปี สำหรับนักศึกษาที่เรียนครู) ที่รับการฝึกอบรมตามหลักสูตรวิชาลูกเสือ โดยยึดมั่นในหลักการ (Principle) วิธีการ (Method) และวัตถุประสงค์ (Purpose) ของการลูกเสือ (Scouting) อย่างเคร่งครัดตามพระราชบัญญัติลูกเสือ พ.ศ. 2551 และข้อบังคับคณะลูกเสือแห่งชาติว่าด้วยการปกครอง หลักสูตรและวิชาพิเศษลูกเสือ พ.ศ. 2509 ได้กำหนดประเภทและเหล่าลูกเสือว่า ลูกเสือมี 4 ประเภท คือ สำรอง สามัญ สามัญรุ่นใหญ่ วิสามัญ และอาจจัดให้มีลูกเสือเหล่าสมุทร และลูกเสือเหล่าอากาศได้ สำหรับลูกเสือที่เป็นหญิง อาจใช้ชื่อเรียกว่า เนตรนารี หรือชื่ออื่นซึ่งได้รับความเห็นชอบจากคณะกรรมการบริหารลูกเสือแห่งชาติให้หมายถึง ลูกเสือที่เป็นหญิงด้วย

1. ลูกเสือสำรอง (Cub Scout) อายุ 7 – 9 ปี คติพจน์: ทำดีที่สุด (Do your best)
2. ลูกเสือสามัญ (Scout) อายุ 10 - 12 ปี คติพจน์: จงเตรียมพร้อม (Be prepared)
3. ลูกเสือสามัญรุ่นใหญ่ (Senior Scout) อายุ 13 – 15 ปี คติพจน์: มองไกล (Look wide)
4. ลูกเสือวิสามัญ (Rover) อายุ 16 - 25 ปี คติพจน์: บริการ (Service)

## ดูเพิ่ม

* เนตรนารี
* ยุวกาชาด
* สมาคมผู้บำเพ็ญประโยชน์แห่งโลก

## อ้างอิง

## แหล่งข้อมูลอื่น

* คณะลูกเสือแห่งชาติ